**Impas**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mai fac pe țărmul timpului popas

Între ce-a fost și ce-ar putea să fie...

Mereu am traversat acest impas,

M-am întrebat de câtă poezie

Avem nevoie noi sau pentru ce

Ne scriem zilnic versuri? Cărei ore

Îi datorăm miracolul că e

Compusă din lumini multicolore?

Dar între ieri și mâine e un pas

Pe care-l ignorăm cu gentilețe,

Nicicând n-am depășit acest impas

Și totuși... nicio umbră de tristețe.

- Eu joc ades cu runele șotron

Și caut câte-un colț în care piatra

Descalță molecula de carbon,

Iar poeziei noastre-i află vatra,

Izvorul unor inimi de cleștar

Și-a ielelor ce ne-au chemat la joacă...

Te-admir pe luciul apei și-apoi sar

Visând și nu-ntreb niciodată dacă

Suntem sortiți să trecem peste ceas

Ca veșnicia-n prima ei secundă

Găsind mereu o cale în impas

De-a face universul să-mi răspundă.

Liliana Trif Ioan Grigoraș